ཐེངས་འདིར་སློབ་བུ་རྡོ་རྗེ་རྒྱ་མཚོ་ལགས་ནས་ལོ་མང་སློབ་ཁྲིད་བྱས་པའི་སློབ་འབྲིང་གི་བསླབ་ཚན་ལོ་རྒྱུས་ཀྱི་ནང་དོན་རྣམས་བོད་རང་སྐད་རྣལ་མའི་ལམ་ནས་གནད་འདུས་ཁ་གསལ་གོ་བདེའི་ཚིག་གི་ཕྲེང་བར་བསྡེབས་འདུག་པ་ནི་རོང་འབྲོག་ཕྱོགས་ཀྱི་སློབ་མའི་བློ་ཁ་དང་འཚམ་ཞིང་སྦྱངས་པ་རྩལ་དུ་འདོན་པ་ལ་ཕྱོགས་དུ་མ་ནས་དགེ་མཚན་འདུག་པས་རྗེས་སུ་ཡི་རང་གི་མེ་ཏོག་འཐོར་ཞིང་།རེ་བ་ནི་བོད་ཀྱི་གནའ་རབས་དང་ཉེ་རབས་ལོ་རྒྱུས་དེབ་ཐེར་ཡིག་ཚགས་ལ་ཡང་ལྟ་ཀློག་གིས་དེར་གསལ་བའི་བོད་རང་ལུགས་ཀྱི་ལོ་རྒྱུས་བརྡ་ཆད་རྣམས་བེད་སྤྱོད་ཐུབ་ན་ཁ་གསལ་ཞིང་ཚིག་ཉོག་མང་པོ་བསྐྱུངས་ཐུབ་པ་སོགས་ཕན་རླབས་ཆེ།སྒྲ་སྒྱུར་ཐད་བོད་ཁམས་གཅིག་མཐུན་ཡོང་ཐབས་ལ་འབད་པ་དང་།ཐད་སྒྱུར་ཤས་ཆེ་བ་དོན་སྒྱུར་ལ་གཞོལ་གལ་ཆེ་སྙམ་པ་དཔྱད་གཞིར་འབུལ་བ་ལགས།རྗེས་སོར་རྒྱལ་ཁབ་ཕྱི་ནང་གི་ལོ་རྒྱུས་རིག་པ་ལ་འདྲིས་ཆ་གང་ཟབ་ཀྱིས་བོད་ཀྱི་རྗེས་རབས་པ་ལ་ལོ་རྒྱུས་རིག་པའི་སྣང་བ་རྒྱས་པར་ཕན་ཐོགས་ཡོང་བའི་དགེ་རྒན་ཡག་པོ་ཞིག་ཏུ་འགྱུར་བའི་དད་བརྩོན་མ་ལྷོད་ཅིག་ཅེས་མཚོ་སྔོན་དགེ་ཐོན་སློབ་གྲྭ་ཆེན་མོའི་དགེ་རྒན་གྱི་མིང་ཙམ་འཛིན་པ་བིས་མདོ་རྡོ་རྗེ་རིན་ཆེན་ནས་བྲིས་པའོ།།